Principala problemă reclamată la Protecţia Consumatorului a vizat reducerile fictive. Mulţi cumpărători au descoperit că marile reduceri oferite de Black Friday erau, de fapt, preţurile normale ale obiectelor electrocasnice sau electronice.

Pe locul doi în topul plângerilor apar magazinele online care au acceptat comenzi, le-au confirmat prin email, au retras banii de pe carduri, iar apoi şi-au înştiinţat clienţii că nu mai pot onora comanda pe motiv că stocul a fost epuizat.

Cei de la Protecţia Consumatorului se aşteaptă şi la alte plângeri. Spun însă că astfel de reclamaţii sunt cel mai greu de verificat pentru că multe dintre magazinele online au sedii doar pe hârtie.